Diari Oficial de la Generalitat Valenciana


Sumari del DOGV 7044, del 12-06-2013 (2013/6126)

ACORD de 7 de juny de 2013, del Consell, pel qual s'aprova la reassignació d'efectius de la plantilla de l'Hospital Militar Vázquez Bernabeu.
---------------------------------------------------------------------------------------------------------------------------------------------

### Dades del document

Número de DOGV
:   7044

Data del DOGV
:   12-06-2013

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2013/6126


Data del document
:   07-06-2013

Organisme emissor
:   Conselleria de Sanitat

Tipus de document
:   Acord

Correcció d'errades

Anàlisi jurídica

 Descriptors 

:   * concurs administratiu

ACORD de 7 de juny de 2013, del Consell, pel qual s'aprova la reassignació d'efectius de la plantilla de l'Hospital Militar Vázquez Bernabeu. [2013/6126]  
El Consell, en la reunió del dia 7 de juny de 2012, va adoptar l'acord següent:  
Per mitjà del Reial Decret 431/2009, de 27 de març, es van traspassar, a la Comunitat Valenciana, els mitjans personals adscrits a l'Hospital General Bàsic de la Defensa de Valencia, amb efecte d'1 d'abril de 2009.  
El Decret 33/2011, d'1 d'abril, del Consell, va oferir la integració en el règim estatutari al personal funcionari de carrera i al personal contractat laboral fix transferit pel Reial Decret 431/2009 mencionat, i el personal que ho va sol·licitar es va integrar en el règim estatutari.  
  
L'Hospital Militar Vázquez Bernabeu es troba ubicat al municipi de Mislata, en el Departament de Salut de Manises, gestionat en règim de concessió administrativa.   
Transcorregut un temps des de la seua transferència, i tenint en compte les necessitats assistencials de l'hospital i d'altres centres sanitaris, es precisa la reassignació del personal estatutari fix de determinades categories per mitjà d'una oferta de places, després de l'estudi realitzat per la Direcció General d'Assistència Sanitària amb la participació dels centres sanitaris implicats, el Comissionat del Departament de Salut de Manises i la Direcció General de Recursos Humans de la Sanitat i tenint en compte en l'oferta les adscripcions funcionals existents del personal de l'Hospital Militar, les necessitats de plantilla d'altres centres i la plantilla per al funcionament del Servici d'Atenció i Informació al Pacient (SAIP) i la Unitat del Comissionat.  
  
En esta oferta de reassignació de personal no s'han inclòs places de les categories de llanterner, telefonista, fuster i cuiner.  
Esta oferta conté necessitats assistencials de places en els departaments de salut de València i la seua àrea metropolitana en nombre suficient de les diferents categories per a tot el personal objecte de la reassignació d'efectius.  
Per a aconseguir els objectius assenyalats, es requerix l'aprovació de la reassignació d'efectius regulada en l'article 53 del Decret 7/2003, de 28 de gener, del Consell, pel qual es va aprovar el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat.  
La tramitació s'ha realitzat per la Direcció General de Recursos Humans de la Sanitat i s'ha negociat amb les organitzacions sindicals que integren la Mesa Sectorial de Sanitat. També ha sigut emés un informe favorable de l'òrgan competent de la Conselleria d'Hisenda i Administració Pública.  
Per tot això, a proposta del conseller de Sanitat, el Consell acorda:  
  
  
Aprovar la reassignació d'efectius del personal estatutari fix de determinades categories de l'Hospital Militar Vázquez Bernabeu, consistent en la realització de les actuacions següents:  
1. Delimitar el personal que participa en la reassignació d'efectius (annex I).  
2. Oferir places en diferents centres sanitaris ordenades per categories (annex II).  
3. Assignació de destinacions, d'acord amb criteris de baremació objectius.  
4. Execució de l'assignació de destinacions per mitjà de l'expedient corresponent de modificació de plantilla.  
La implantació i posterior desplegament d'este acord no podrà tindre cap incidència en la dotació de tots i cadascun dels capítols de gasto assignats a la conselleria competent en matèria de sanitat i, en tot cas, haurà de ser atés amb els mitjans personals i materials de l'esmentada conselleria.  
Les referides actuacions es desenrotllaran d'acord amb el procediment següent.  
1. Participants: obligatòriament, tot el personal estatutari fix que s'inclou en l'annex I.  
2. Sol·licituds: cada participant ha de sol·licitar les places corresponents a la seua categoria i triar tots els centres oferits per orde de preferència, d'acord amb el model corresponent, que s'inclou com a annex III.  
La consignació del nom d'un centre implica sol·licitar totes les places oferides del mateix centre.  
La sol·licitud, dirigida al director general de Recursos Humans de la Sanitat i degudament omplida, es podrà presentar per mitjà de qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds serà d'un mes comptador des de l'endemà de la publicació d'este acord en el Diari Oficial de la Comunitat Valenciana. Si l'últim dia del termini és inhàbil, s'entendrà prorrogat al primer dia hàbil següent.  
Durant el termini de presentació de sol·licituds es podrà modificar la petició de places per mitjà d'una nova sol·licitud, que anul·larà l'anterior.  
3. Criteris de baremació. Es valoraran els servicis prestats en institucions sanitàries del Sistema Nacional de Salut o altres administracions públiques, d'acord amb el barem següent:  
a) Servicis prestats en la mateixa categoria en què participa, amb la consideració de treball desplegat en la mateixa categoria el corresponent al lloc de treball la categoria del qual es va homologar en el Decret 33/2011, d'1 d'abril, del Consell, pel qual es va ofertar la integració en el règim estatutari a determinat personal adscrit a l'Hospital General Bàsic de Defensa a València.  
També es considera com a treball desplegat en la mateixa categoria el corresponent al lloc de treball d'origen quan des d'este s'accedix a llocs de direcció o semblants i quan siguen declarats en situació de servicis especials.  
Es valorarà per cada mes complet treballat: 0,20 punts.  
b) Servicis prestats en categoria distinta.  
Es valorarà per cada mes complet treballat: 0,10 punts.  
Seran valorades totes les situacions de servici actiu, servicis especials, servicis en altres administracions públiques i les altres situacions administratives que donen dret al còmput del temps a l'efecte d'antiguitat.   
En el cas d'igualtat de puntuació en els servicis prestats, s'assignara la plaça al participant de més edat.  
En el cas que hi haja un participant que preste servicis en un centre on se li haja adaptat el lloc de treball com a conseqüència d'una discapacitat degudament justificada, tindrà dret preferent que se li assigne eixa plaça en el cas que s'haja oferit.  
  
4. Documentació. Amb la sol·licitud s'haurà d'aportar original o fotocòpia compulsada dels documents següents:  
a) Document Nacional d'Identitat.  
b) Qualsevol document del qual es pretenguen fer valdre els servicis prestats segons barem.  
c) Certificat dels servicis prestats amb expressió de la categoria, expedit per la direcció de la institució que corresponga.  
Per al còmput del temps de servicis prestats a què es fa referència en el barem, es prendrà com a referència el dia de la publicació d'este acord en el Diari Oficial de la Comunitat Valenciana.   
La comissió de valoració només podrà valorar la documentació degudament acreditada i aportada en temps i forma, sobre la qual podrà requerir qualsevol aclariment.  
Quan el requeriment no siga atés, no serà valorat el mèrit corresponent.  
5. Comissió de valoració: la comissió de valoració és l'òrgan col·legiat que té com a missió l'avaluació dels mèrits del personal objecte de la reassignació, segons els criteris de baremació establits.  
  
La comissió de valoració tindrà la consideració d'òrgan col·legiat de l'Administració i, com a tal, estarà sotmesa a les normes que conté la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú.   
  
La comissió de valoració estarà integrada, com a mínim, per cinc membres i els suplents respectius, inclòs el president i el secretari, i hauran de ser personal fix de les administracions públiques i seran nomenats pel director general de Recursos Humans de la Sanitat, de la Conselleria de Sanitat.  
6. Resolució i assignació de destinacions: les places seran assignades d'acord amb l'orde de puntuació en aplicació dels criteris de baremació establits.   
Una vegada finalitzat el termini de presentació de sol·licituds, a la vista de les places sol·licitades i segons l'orde final aconseguit, la comissió de valoració aprovarà la resolució provisional, en què s'inclourà la puntuació obtinguda, i es publicarà en el Diari Oficial de la Comunitat Valenciana.  
Al personal que estiga obligat a participar en la reassignació d'efectius i que no haja presentat sol·licitud dins del termini establit se li assignarà d'ofici una de les places oferides que no s'hagen assignat.  
  
Els interessats disposaran d'un termini de 15 dies hàbils, comptadors des de l'endemà de la publicació de la resolució provisional en el Diari Oficial de la Comunitat Valenciana, per a formular reclamacions contra la mateixa.  
Les reclamacions formulades contra la resolució provisional seran rebutjades o admeses per mitjà de la resolució definitiva que aprovarà el director general de Recursos Humans de la Sanitat i que es publicarà en el Diari Oficial de la Comunitat Valenciana.  
La publicació de la resolució definitiva en el Diari Oficial de la Comunitat Valenciana servirà de notificació als interessats.  
7. Concurs concurrent: en el cas que el personal que és objecte de la reassignació haja participat en un concurs general de trasllats de la seua categoria amb caràcter voluntari, en coincidir en el temps i ser processos concurrents, una vegada resolt cada procediment, l'interessat podrà optar per la destinació que més li puga interessar i renunciarà, en conseqüència, a l'altra destinació.  
8. Execució: l'assignació de destinacions s'executarà per mitjà d'un expedient de modificació de plantilla en què s'adscriurà el lloc de treball ocupat o reservat per la persona adjudicatària al centre que se li ha assignat en la reassignació.  
El lloc de treball s'adscriurà amb la denominació i les retribucions que li corresponguen segons el centre de treball assignat.  
A tots els efectes, la data d'incorporació al centre serà la que establisca la resolució de l'expedient de modificació de plantilla.  
9. Termini d'execució: la Conselleria de Sanitat executarà este acord en el termini de sis mesos des de la data de la publicació en el Diari Oficial de la Comunitat Valenciana.  
10. Recursos. Contra este acord, que esgota la via administrativa, es pot interposar:  
a) Amb caràcter potestatiu, un recurs de reposició davant del Consell en el termini d'un mes a partir de l'endemà de la publicació en el Diari Oficial de la Comunitat Valenciana d'este acord, de conformitat amb el que disposen els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú.  
b) Directament, davant de la Sala Contenciosa Administrativa del Tribunal Superior de Justícia de la Comunitat Valenciana, recurs contenciós administratiu, en el termini de dos mesos a partir de l'endemà de la publicació d'este acord, de conformitat amb el que disposen els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
Valencia, 7 de juny de 2013.- El vicepresident i secretari del Consell: José Císcar Bolufer.